CELEX: 32014R1048
Language: ro
Date: 2014-07-30 00:00:00
Title: Regulamentul delegat (UE) nr. 1048/2014 al Comisiei din 30 iulie 2014 de stabilire a măsurilor de informare și publicitate destinate publicului și a măsurilor de informare a beneficiarilor, în temeiul Regulamentului (UE) nr. 514/2014 al Parlamentului European și al Consiliului de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor

7.10.2014   
            
            
               RO
            
            
               Jurnalul Oficial al Uniunii Europene
            
            
               L 291/6
            
         REGULAMENTUL DELEGAT (UE) NR. 1048/2014 AL COMISIEI
   din 30 iulie 2014
   de stabilire a măsurilor de informare și publicitate destinate publicului și a măsurilor de informare a beneficiarilor, în temeiul Regulamentului (UE) nr. 514/2014 al Parlamentului European și al Consiliului de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (1), în special articolul 53 alineatul (4),
   întrucât:
   
               (1)
            
            
               Regulamentul (UE) nr. 514/2014 stabilește dispozițiile generale privind punerea în aplicare a Fondului pentru azil, migrație și integrare, precum și a instrumentului de sprijin financiar pentru cooperarea polițienească, prevenirea și combaterea criminalității și gestionarea crizelor.
            
         
               (2)
            
            
               Experiența a demonstrat faptul că cetățenii Uniunii Europene nu cunosc îndeajuns rolul jucat de Uniune în finanțarea programelor. Prin urmare, este necesar să se definească în detaliu măsurile de informare și publicitate necesare pentru a remedia această lipsă de comunicare și informare.
            
         
               (3)
            
            
               Ar trebui stabilite măsurile minime necesare pentru a informa beneficiarii potențiali cu privire la posibilitățile de finanțare oferite în comun de Uniune și de statele membre prin intermediul programului național. Prin aceasta se va garanta faptul că informațiile privind posibilitățile de finanțare sunt diseminate la scară largă în rândul tuturor părților interesate și sprijină transparența. Pentru a spori și mai mult transparența în ceea ce privește utilizarea fondurilor, ar trebui publicate lista beneficiarilor, numele proiectelor și valoarea fondurilor publice alocate proiectelor.
            
         
               (4)
            
            
               Pentru a permite aplicarea promptă a măsurilor prevăzute în prezentul regulament și pentru a nu întârzia aprobarea și punerea în aplicare a programelor naționale, regulamentul ar trebui să intre în vigoare în ziua următoare datei publicării în Jurnalul Oficial al Uniunii Europene.
            
         
               (5)
            
            
               Regatul Unit și Irlanda au obligații în temeiul Regulamentului (UE) nr. 514/2014 și sunt supuse, prin urmare, dispozițiilor prezentului regulament.
            
         
               (6)
            
            
               Danemarca nu are obligații în temeiul Regulamentului (UE) nr. 514/2014 sau al prezentului regulament,
            
         ADOPTĂ PREZENTUL REGULAMENT:
   Articolul 1
   Responsabilitățile statului membru cu privire la măsurile de informare și publicitate destinate publicului
   (1)   Statul membru se asigură că măsurile de informare și de publicitate prevăzute la articolul 53 alineatul (1) din Regulamentul (UE) nr. 514/2014 sunt diseminate pe scară largă, prin diferite forme și metode de comunicare.
   Statul membru se asigură că elementele esențiale privind programul național sunt diseminate pe scară largă, însoțite de detalii privind contribuțiile financiare în cauză, și că sunt puse la dispoziția tuturor părților interesate.
   Cu toate acestea, statul membru poate decide să păstreze confidențialitatea asupra modalităților detaliate de gestiune prevăzute în programul național și asupra oricăror altor informații legate de punerea în aplicare a acestuia, invocând motivele menționate la articolul 53 alineatul (3) din Regulamentul (UE) nr. 514/2014.
   (2)   Statul membru organizează activități de informare, în cadrul cărora prezintă lansarea programului național sau realizările sale, precum și realizările regulamentelor specifice, menționate la articolul 2 litera (a) din Regulamentul (UE) nr. 514/2014.
   Lista acțiunilor menționate la articolul 53 alineatul (2) din Regulamentul (UE) nr. 514/2014 trebuie actualizată cel puțin o dată pe an.
   Fiecare stat membru transmite Comisiei adresa site-ului web menționat la articolul 53 alineatul (1) litera (a) din Regulamentul (UE) nr. 514/2014.
   Articolul 2
   Responsabilitățile beneficiarilor cu privire la măsurile de informare și publicitate destinate publicului
   (1)   Statele membre se asigură că beneficiarii sunt, de asemenea, responsabili de informarea publicului cu privire la asistența financiară obținută în cadrul unui program național, în conformitate cu prezentul articol.
   (2)   Statele membre se asigură că beneficiarul instalează un panou proeminent permanent, de dimensiuni considerabile, în termen de cel mult trei luni de la finalizarea oricărui proiect care îndeplinește următoarele condiții:
   
               (a)
            
            
               contribuția totală a Uniunii la proiect depășește 100 000 de euro; și
            
         
               (b)
            
            
               proiectul constă în achiziționarea unui obiect fizic sau a unei infrastructuri de finanțare sau a unor proiecte de construcție.
            
         Panoul indică tipul și denumirea proiectului. Informațiile la care se face referire la articolul 1 din Regulamentul de punere în aplicare (UE) nr. 1049/2014 al Comisiei (2) vor ocupa cel puțin 25 % din suprafața panoului.
   (3)   Atunci când un proiect primește finanțare în cadrul unui program național, statele membre veghează ca beneficiarul să se asigure că persoanele care participă la proiect sunt informate cu privire la finanțarea respectivă.
   (4)   Orice proiect sau document privind programul național, inclusiv atestatele de prezență, include o declarație în care se indică faptul că proiectul este cofinanțat în cadrul programului național.
   Articolul 3
   Responsabilitatea statului membru de informare a beneficiarilor potențiali
   (1)   Statul membru se asigură că beneficiarii potențiali au acces la informațiile actualizate relevante, ținând seama de accesibilitatea mijloacelor electronice sau a altor mijloace de comunicare, cel puțin cu privire la următoarele:
   
               (a)
            
            
               oportunitățile de finanțare și lansarea cererilor de propuneri;
            
         
               (b)
            
            
               condițiile de eligibilitate pentru finanțare în cadrul unui program național;
            
         
               (c)
            
            
               o descriere a procedurilor de examinare a cererilor de finanțare și a termenelor aferente;
            
         
               (d)
            
            
               criteriile de selecție și de atribuire a proiectelor ce urmează să fie finanțate;
            
         
               (e)
            
            
               persoanele de contact care pot furniza informații cu privire la programul național.
            
         (2)   Statul membru informează beneficiarii potențiali cu privire la publicațiile disponibile, în conformitate cu articolul 53 alineatul (2) din Regulamentul (UE) nr. 514/2014.
   Articolul 4
   Responsabilitatea statului membru de informare a beneficiarilor
   Statul membru informează beneficiarii că acceptarea finanțării implică totodată acceptarea includerii acestora pe lista acțiunilor publicate în conformitate cu articolul 53 alineatul (2) din Regulamentul (UE) nr. 514/2014.
   Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 30 iulie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 150, 20.5.2014, p. 112.
   
      (2)  Regulamentul de punere în aplicare (UE) nr. 1049/2014 al Comisiei din 30 iulie 2014 privind caracteristicile tehnice ale măsurilor de informare și publicitate, în temeiul Regulamentului (UE) nr. 514/2014 al Parlamentului European și al Consiliului de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (a se vedea pagina 9 din prezentul Jurnal Oficial).